CELEX: 32018R0589
Language: sk
Date: 2018-04-18 00:00:00
Title: Nariadenie Komisie (EÚ) 2018/589 z 18. apríla 2018, ktorým sa mení príloha XVII k nariadeniu Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií („REACH“), pokiaľ ide o metanol (Text s významom pre EHP )

19.4.2018   
            
            
               SK
            
            
               Úradný vestník Európskej únie
            
            
               L 99/7
            
         NARIADENIE KOMISIE (EÚ) 2018/589
   z 18. apríla 2018,
   ktorým sa mení príloha XVII k nariadeniu Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií („REACH“), pokiaľ ide o metanol
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (1), a najmä na jeho článok 68 ods. 1,
   keďže:
   
               (1)
            
            
               Poľsko 16. januára 2015 predložilo Európskej chemickej agentúre („agentúra“) dokumentáciu (2) podľa článku 69 ods. 4 nariadenia (ES) č. 1907/2006 („dokumentácia podľa prílohy XV“) s cieľom iniciovať postup obmedzovania podľa článkov 69 až 73 uvedeného nariadenia. V dokumentácii podľa prílohy XV sa uvádzalo, že vystavenie metanolu obsiahnutému v tekutine do ostrekovačov a denaturovanom alkohole predstavuje riziko pre ľudské zdravie, a navrhovalo sa zakázať ich uvádzanie na trh. Dokumentácia podľa prílohy XV dokazovala, že na riešenie situácie treba podniknúť kroky na úrovni Únie.
            
         
               (2)
            
            
               Obmedzenie navrhované v dokumentácii podľa prílohy XV má za cieľ znížiť výskyt vážnej otravy metanolom po tom, ak tekutinu do ostrekovačov alebo denaturovaný alkohol požijú chronickí alkoholici a príležitostne aj nealkoholici, ktorí tieto látky použijú ako lacnú náhradu za konzumovateľný alkohol. Zároveň sa očakáva, že obmedzenie pomôže predchádzať otrave metanolom po neúmyselnom požití tekutiny do ostrekovačov a denaturovaného alkoholu aj medzi deťmi. V dokumentácii podľa prílohy XV a verejnej konzultácii sa uvádzali prípady otravy spôsobenej požitím tekutiny do ostrekovačov v siedmich členských štátoch, pričom smrteľné následky boli zaznamenané najmenej v dvoch členských štátoch.
            
         
               (3)
            
            
               Výbor pre hodnotenie rizík (RAC) agentúry 4. decembra 2015 prijal stanovisko, v ktorom konštatoval, že vystavenie metanolu prítomnému v tekutine do ostrekovačov a denaturovanom alkohole v koncentrácii nad 0,6 hmotnostného % so sebou nesie riziko úmrtia, závažnej očnej toxicity alebo iných závažných účinkov otravy metanolom. Výbor RAC ďalej vyjadril presvedčenie, že navrhované obmedzenie je najvhodnejším opatrením na úrovni Únie na riešenie zistených rizík, a to tak z hľadiska účinnosti, ako aj z hľadiska uskutočniteľnosti.
            
         
               (4)
            
            
               Výbor agentúry pre sociálno-ekonomickú analýzu (SEAC) prijal 11. marca 2016 stanovisko k navrhovanému obmedzeniu. Pokiaľ ide o denaturovaný alkohol, nedostatok sociálno-ekonomických údajov v dokumentácii podľa prílohy XV a nedostatok údajov na základe verejnej konzultácie znamená, že SEAC nedokázal vyhodnotiť sociálno-ekonomický vplyv zahrnutia tejto látky do navrhovaného obmedzenia. Pokiaľ ide o tekutinu do ostrekovačov, SEAC sa domnieval, že navrhované obmedzenie je najvhodnejším opatrením na úrovni Únie na riešenie zistených rizík, a to tak z hľadiska jeho sociálno-ekonomických prínosov, ako aj z hľadiska sociálno-ekonomických nákladov. Celkovo sa SEAC domnieval, že rozdiely vo vnútroštátnych právnych predpisoch v jednotlivých členských štátoch by mohli mať za následok narušenie vnútorného trhu.
            
         
               (5)
            
            
               Konzultácie s fórom agentúry na výmenu informácií o presadzovaní právnych predpisov o chemikáliách sa uskutočnili počas postupu obmedzovania a jeho poradenstvo bolo zohľadnené, a to najmä v súvislosti so zahrnutím tekutín na rozmrazovanie predného skla automobilov do navrhovaného obmedzenia.
            
         
               (6)
            
            
               Agentúra predložila 28. apríla 2016 Komisii stanoviská výborov RAC a SEAC (3). Na základe týchto stanovísk Komisia dospela k záveru, že prítomnosť metanolu v tekutinách do ostrekovačov a tekutinách na rozmrazovanie predného skla automobilov predstavuje neprijateľné riziko pre ľudské zdravie, ktoré treba riešiť na úrovni Únie.
            
         
               (7)
            
            
               Zainteresovaným stranám by mal byť poskytnutý dostatočný čas na to, aby prijali primerané opatrenia na dosiahnutie súladu s navrhovaným obmedzením, najmä na umožnenie predaja existujúcich zásob a na zabezpečenie primeranej komunikácie v rámci dodávateľského reťazca. Uplatňovanie obmedzenia by sa preto malo odložiť.
            
         
               (8)
            
            
               Nariadenie (ES) č. 1907/2006 by sa preto malo zodpovedajúcim spôsobom zmeniť.
            
         
               (9)
            
            
               Opatrenia stanovené v tomto nariadení sú v súlade so stanoviskom výboru zriadeného podľa článku 133 nariadenia (ES) č. 1907/2006,
            
         PRIJALA TOTO NARIADENIE:
   Článok 1
   Príloha XVII k nariadeniu (ES) č. 1907/2006 sa mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 18. apríla 2018
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 396, 30.12.2006, s. 1.
   
      (2)  https://echa.europa.eu/documents/10162/78b0f856-3751-434b-b6bc-6d33cd630c85
   
      (3)  https://echa.europa.eu/documents/10162/2b3f6422-ab4d-4b85-9642-ebe225070858
   
      PRÍLOHA
      Do prílohy XVII k nariadeniu (ES) č. 1907/2006 sa dopĺňa táto nová položka:
      
         
                     
                                 „69.
                              
                              
                                 Metanol
                              
                           CAS č. 67-56-1
                     ES č. 200-659-6
                  
                  
                     Nesmie sa uviesť na trh pre širokú verejnosť po 9. máji 2018 v kvapalinách do ostrekovačov alebo na odmrazovanie čelného skla v koncentráciách rovných alebo vyšších ako 0,6 hmotnostného %.“